钦定古今图书集成/理学汇编/文学典/第160卷 > 徐师曾文体明辩 > 《判》
## 钦定古今图书集成/理学汇编/文学典/第160卷 > 徐师曾文体明辩 > 《判》

按：《字书》云：“判，断也。”古者折狱，以五声听讼，致之于刑
而已。秦人以吏为师，专尚刑法。汉承其后，虽儒吏并
进，然断狱必贵引经，尚有近于先王仪制及春秋诛
意之微旨，其后乃有判词。唐制选士，判居其一，则其
用弥重矣。故今所传，如称某某有姓名者，则断狱之
词也；称甲乙无姓名者，则选士之词也。要之执法据
理，参以人情，虽曰弥文，而去古意不远矣。独其文堆
垛故事，不切于蔽罪，拈弄辞华，不归于律格，为可惜
耳。惟宋儒王回之作，脱去四六，纯用古文，庶乎能起
二代之衰，而后人不能用也。今世理官断狱，例有参
词，而设科取士，亦试以判，其体皆用《四六》，则其习由
来久矣。今取唐、宋名作稍近质者，分而别之：一曰《科
罪》，二曰《评允》，三曰《辨雪》，四曰《番异》，五曰《判罢》，六曰《判
留》，七曰《驳正》，八曰《驳审》，九曰《末减》，十曰《案寝》，十一曰
《案候》，十二曰《褒嘉》。